
בשבח הניואנסים 

דוד בראון
שיח לשבת ויגש
מתוך חמשת חומשי תורה, ספר בראשית הוא הסיפורי ביותר, ובתוכו נראה שהסיפור הכי מפותח הוא סיפור יוסף ואחיו. על פני תשעה פרקים [המחולקים לשלוש פרשיות בקריאה של ימינו] אנו לומדים על עלילות בני יעקב בדרמה ארוכה ובה סיפורי משנה שאת כולם שוזר חוט ארוך אחד, שלאט לאט הולך ומתאחד. מתוך כל הסיפור הזה נראה שבפתיחה של פרשתנו מגיעה ההתרחשות לשיא. 

באופן כללי, שימת לב ללשון הכתוב וכן לטעמי המקרא יכולה ללמד אותנו רבות על כוונת הדברים ובכך גם להעצים את המשמעות הגלויה של הדברים וגם לרמוז על רבדים עמוקים יותר המסתתרים במנגינה וברווח שבין המילים. ננסה להבחין בכמה דוגמאות כאלה.  

כך למשל, בשבוע שעבר קראנו בתורה על ירידת בני יעקב למצרים, ובחלוקה גאונית נעצרת הפרשה בשיא המתח. לא רק בחלוקה לפרשיות, גם בתורה עצמה ישנו רווח של פרשה סתומה בין פסיקתו של יוסף על מאסר בנימין לבין תחילת פרשתנו בה מתעמת אתו יהודה. כמו במקומות רבים אחרים במקרא, גם כאן יוצר הרווח מעין פאוזה בסיפור, ומאפשר למתח שבשתיקה לחלחל אל תודעת הקורא. 

והנה אנו מגיעים לפתיחה של פרשת ויגש ובה העימות הקריטי שבין יהודה ליוסף. זוהי קריטיות שבאה לידי ביטוי בריבוי הסמלים והמדרשים שהולבשו על התנגשות זו, כאשר יהודה ויוסף כבר אינם הדמויות הספציפיות של בני יעקב כי אם סמלים לשבטי יהודה ויוסף העתידיים במקומות מסוימים, ואף שני ארכיטיפים של אישיות, כמו למשל בתורותיו של בעל מי השילוח. והנה גם כאן הפרשה רוויה בטעמים וכפלי לשון המגבירים את עצמת המפגש. מי שיקשיב לקריאת שליח הציבור בשבת ישמע זאת מיד: ויגש אליו בקדמא ואזלא, כמו מתחילים את הפרשה ישר מהנקודה המתוחה בה עצרנו שבוע שעבר ואז ההדגשה הארוכה בשמו של יהודה וההתחננות המתפתלת כמעט שיש בטעמי ה 'מונח זרקא – מונח סגול' שעל המילים 'בי אדוני'. 

כבר פרשני המקרא והמדרשים שאלו את השאלה החשובה – מאיזו עמדה ניגש יהודה לדבר עם יוסף: האם באיום תקיף או ברוח נמוכה ובלשון פיוס? רש"י מפרש שיהודה "דיבר אליו קשות" ושלא כדרכו מביא מיד אחר כך עוד שלושה פירושים שונים למשמעות דבריו של יהודה. גם הרמב"ן נדרש לפסוק: "דבר – הוא התמורה אשר יחלה פניו להחליף בנימין אחיו בו, כי לא יבקש ממנו דבר אחר, ושאר דבריו פיוס ובקשה לזה". נשאל את עצמנו – מה אומרת לנו המנגינה? נראה שהטון הגבוה והתקיף בגישתו של יהודה מצביעים לכיוון של קריאת קרב כדברי רש"י ומצד שני ההדגשה והנמיכות בטעמים היושבים על הצמד "בי אדוני" מורים על נמיכות קומה. כך הטעמים משמרים את המתח הפרשני ומדגישים בין השיטין את האווירה הטעונה שבסיפור. 

וכמו בשאלת הגישה, כך גם שאר הפרשה מלאה בכפלי לשון המקשים על הבנת הנקרא ושוב הפרשנים מתקשים. מה המשמעות של 'אשימה עיני עליו', מי ימות אם הנער יעזוב את אביו? ומעבר לכך הסגנוניות שבדברים: "והורדתם את שיבתי ברעה שאולה", "אך טרוף טורף", "ונפשו קשורה בנפשו", "עיניכם הרואות... ועיני אחי... כי פי המדבר אליכם". כל אלה מטעינים את הסיפור בכמה רבדים של משמעות ומכוונים אותנו לשאול את עצמנו מה כל כך משמעותי בפרשה הזו ובמפגש האחים מלבד היותו השיא של הסאגה הארוכה של בני יעקב. אריכות שאף היא חשובה בפני עצמה.

אנסה להצביע על כיוון מסוים שנראה לי אפשרי. נראה שאחד הלקחים החשובים שבסיפור הם דבריו של יוסף לאחר התגלותו לאחיו: "ועתה אל תעצבו ואל יחר בעיניכם כי מכרתם אותי הנה כי למחיה שלחני א-להים לפניכם. כי זה שנתים הרעב בקרב הארץ ועוד חמש שנים אשר אין חריש וקציר. וישלחני א-להים לפניכם לשום לכם שארית בארץ...". פעמיים מדגיש יוסף שה' יתברך הוא זה שסיבב את הדברים כך שיגיע יוסף לאן שהגיע ולא על האחים האשמה, ועדיין בסוף פרשת ויחי אנו מגלים שהאחים לא באמת מבינים. לאחר מות יעקב חוששים האחים מפני נקמת יוסף ושוב הוא נאלץ להסביר : "ויאמר אליהם יוסף אל תיראו כי התחת א-להים אני. ואתם חשבתם עלי רעה, א-להים חשבה לטובה למען עשה כיום הזה להחיות עם רב". 

המציאות ההיסטורית מלאה פיתולים והתרחשויות דרמתיות. אנו מנסים לחיות בעולם מתוך עמדה של התקדמות ורצון טוב אולם פעמים רבות לא ברור לנו לאן כל זה מוביל. במקרים אחרים אנו יכולים להתחרט על מעשינו לשעבר ולחשוש שאולי מעוות לא יוכל לתקון ולפעמים המציאות הקשה היא זו שמכה בו באכזריות. סיפור יוסף ואחיו מלמד אותנו שבסופו של דבר ה' יתברך הוא זה שמנהיג את המציאות. אולם, את הלקח החשוב הזה לא באמת אפשר לומר, ובטח שלא ממש להסביר. כמו במציאות ובדברי ימי עולם, בתוך כל הפסיפס המורכב של סיפור יוסף ואחיו, כמעט בכל משפט אנו יכולים לקרוא כמה קריאות עם משמעויות שונות. הסיום האפי שבפרשתנו אף מוסיף למתח ובכל טפח מכסה שניים. מתוך סיפור כזה וההזדהות שהוא מביא איתו אנו יכולים אולי להתעורר ולהאמין שגם בקורות אותנו יש איפה שהוא מחשבה טובה עלינו של ה' יתברך. באופן דומה אנו יכולים גם להשליך מחיינו על הלימוד בתורה. כשם שלצלילים ולניואנסים הכי קטנים יכולה להיות השפעה כבירה על משמעות הדברים כך אנו מתעוררים לשים לב שאף בלימוד הפרשות ניתן לגלות משמעויות שונות אף ברווחים ובטעמי המקרא.
� ראה רמב"ן על מד, יט. 

